ธนารักษ์ชวนเด็กเที่ยวพร้อมแจกเหรียญฟรี
กรมธนารักษ์จัดงานวันเด็กแห่งชาติ ประจำปี 2556  ที่สวนสันติชัยปราการ พร้อมแจกเหรียญที่ระลึกวันเด็กฟรี
11 ม.ค. 2556

กรมธนารักษ์จัดงานวันเด็กแห่งชาติ ประจำปี 2556  ที่สวนสันติชัยปราการ พร้อมแจกเหรียญที่ระลึกวันเด็กฟรี
นายนริศ ชัยสูตร อธิบดีกรมธนารักษ์ เปิดเผยว่า กรมธนารักษ์ได้จัดทำเหรียญที่ระลึกวันเด็กแห่งชาติ ประจำปี 2556 เป็นเหรียญทองแดง  ขนาดเส้นผ่าศูนย์กลาง 3 เซนติเมตร ลวดลายด้านหน้ามีแนวคิดในการออกแบบโดยใช้หัวรถจักรไอน้ำเพื่อสื่อถึงการขับเคลื่อนไปข้างหน้า ซึ่งหมายถึงการพัฒนาต่อไปของความร่วมมือกันในภูมิภาคอาเซียน โดยใช้รูปเด็กแต่งชุดประจำชาติโดยสารอยู่บนรถไฟคันเดียวกัน แต่เนื่องจากข้อจำกัดในการออกแบบเหรียญและเพื่อความสวยงามจึงไม่สามารถนำรูปเด็กมาจัดวางให้ครบทั้ง 10 ประเทศได้ จึงมีการออกแบบให้รูปเด็กทั้ง 4 คน เป็นตัวแทนถือธงชาติของประเทศทั้ง 10 ประเทศแทน ซึ่งแนวคิดดังกล่าวมาจากในปี พ.ศ. 2558 ประเทศไทยและประเทศอาเซียน รวม 10 ประเทศ จะก้าวเข้าสู่การเป็นประชาคมเศรษฐกิจอาเซียน หรือ AEC จึงได้มีการนำมาเป็นเนื้อหาในการออกแบบเหรียญวันเด็กปีนี้ ด้านหลังเป็นตราสัญลักษณ์และคำขวัญวันเด็กแห่งชาติประจำปี 2556 จำหน่ายราคาเหรียญละ 15 บาท พร้อมตลับ ณ สำนักกษาปณ์ รังสิต ตั้งแต่บัดนี้เป็นต้นไป
นายนริศ กล่าวว่า การจัดงานวันเด็กแห่งชาติ ประจำปี 2556 ของกรมธนารักษ์มีกิจกรรมต่างๆ ให้แก่เด็กๆ ได้เข้าร่วมกิจกรรมมากมาย ณ สวนสันติชัยปราการ มีการประกวด“หนูน้อยรักษ์ รัตนโกสินทร์”การละเล่นต่างๆ อาทิ ม้าก้านกล้วย รีรีข้าวสาร การแสดงโขนเด็ก ณ สำนักกษาปณ์ รังสิต มีกิจกรรม อาทิ เปิดศูนย์การเรียนรู้วิวัฒนาการการผลิตเหรียญกษาปณ์และเครื่องราชอิสริยาภรณ์ให้แก่เด็กๆเข้าชม การสาธิตการใช้อุปกรณ์เครื่องมือ เช่น การแกะสลักข้อความลงบนเหรียญ การสังเกตการณ์การผลิตจริงจากระเบียงรอบโรงงาน การวาดภาพชิงรางวัล และ ณ สำนักทรัพย์สินมีค่าของแผ่นดิน มีกิจกรรม อาทิ การตอบปัญหาความรู้เกี่ยวกับทรัพย์สินมีค่าของแผ่นดิน การฉายวีดิทัศน์ของสำนักทรัพย์สินมีค่าของแผ่นดิน โดยได้ยกเว้นค่าเข้าชมศาลาเครื่องราชอิสริยยศและเหรียญกษาปณ์ ในวันเสาร์ที่ 12 มกราคม 2556 และที่พิเศษสุดกรมธนารักษ์จะนำเหรียญที่ระลึกวันเด็กไปแจกฟรีในงานรำลึกรัตนโกสินทร์ 230 ปี ณ สวนสันติชัยปราการ ถนนพระอาทิตย์ และสำนักกษาปณ์ รังสิต สอบถามรายละเอียดเพิ่มเติม โทร. 0 2901 4901 ต่อ 3106 หรือ www.treasury.go.th